钦定古今图书集成/明伦汇编/氏族典/第428卷 > 赵彦深
## 钦定古今图书集成/明伦汇编/氏族典/第428卷 > 赵彦深

按《北齐书赵彦深传》，“彦深自云南阳宛人，汉太傅熹
之后。高祖父难，为清河太守，有惠政，遂家焉。清河后
改为平原，故为平原人也。本名隐，避齐庙讳，故以字
行。父奉伯，仕魏，位中书舍人。彦深幼孤贫，事母甚孝。
初为尚书令，司马子如贱客，用为尚书令史。子如言
于神武，征补大丞相功曹参军。及神武崩，文襄虑河”
南有变，乃委彦深后事。转大行台都官郎中，封安国
县伯。文宣嗣位，进爵为侯。天保初，累迁秘书监，转大
司农。出为东南道行台尚书、徐州刺史。为政尚恩信，
为吏人所怀。征为侍中。河清元年，进爵安乐公，累迁
尚书左仆射、尚书令，为特进，封宜阳王。武平二年，拜
司空。七年薨。有七子，仲将知名。仲将沈敏有父风，学
涉群书，善草隶，位给事黄门侍郎、散骑常侍。隋开皇
中，位吏部郎，终于安州刺史。